DECIZIA COMISIEI
din 30 aprilie 2009
de modificare a Deciziei 2002/253/CE de stabilire a definițiilor de caz pentru raportarea bolilor transmisibile rețelei comunitare în conformitate cu Decizia 2119/98/CE a Parlamentului European și a Consiliului
[notificată cu numărul C(2009) 3517]
(Text cu relevanță pentru SEE)
(2009/363/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolul 3 litera (c),
întrucât:
(1)
În conformitate cu punctul 2.1 din anexa I la Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (2), „bolile care pot fi prevenite prin vaccinare”, printre care se numără și „gripa”, fac obiectul supravegherii epidemiologice în rețeaua comunitară în temeiul Deciziei nr. 2119/98/CE.
(2)
În conformitate cu articolul 2 din Decizia 2002/253/CE a Comisiei din 19 martie 2002 de stabilire a definițiilor de caz pentru raportarea bolilor transmisibile rețelei comunitare în conformitate cu Decizia nr. 2119/98/CE a Parlamentului European și a Consiliului (3), definițiile de caz stabilite în anexa la respectiva decizie trebuie adaptate în măsura necesară pe baza celor mai recente date științifice.
(3)
Au fost raportate mai multe cazuri ale unui nou virus gripal în America de Nord și, mai recent, în câteva state membre. Acest virus este una dintre formele multiple pe care le poate lua boala denumită „gripă”, menționată în anexa I la Decizia 2000/96/CE. Totuși, dat fiind faptul că acest nou virus prezintă riscul declanșării unei pandemii de gripă și necesită o coordonare imediată între Comunitate și autoritățile naționale competente, este necesar să se stabilească o definiție specifică de caz, care să diferențieze această boală de o definiție mai generală a gripei, fapt care va permite autorităților naționale competente să comunice rețelei comunitare informațiile relevante, în temeiul articolului 4 din Decizia nr. 2119/98/CE.
(4)
În conformitate cu articolul 9 din Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de prevenire și control al bolilor (4) (ECDC), ECDC a prezentat, la solicitarea Comisiei, un document tehnic privind definițiile de caz pentru această boală transmisibilă, sprijinind Comisia și statele membre în procesul de elaborare a strategiilor de intervenție în domeniul supravegherii și răspunsului. Definițiile de caz prezentate în anexa la Decizia 2002/253/CE trebuie actualizate pe baza acestei contribuții.
(5)
Măsurile prevăzute de prezenta decizie sunt conforme cu avizul comitetului instituit în temeiul articolului 7 din Decizia nr. 2119/98/CE,
ADOPTĂ PREZENTA DECIZIE:
Articolul 1
Anexa la Decizia 2002/253/CE se completează cu definiția de caz suplimentară din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 30 aprilie 2009.